ব্যারাকপুর থেকে গাড়ি করে ভোরের বিমান ধরতে যাচ্ছিলেন অম্লান চক্রবর্তী। কল্যাণী এক্সপ্রেস হাইওয়েতে পৌঁছতেই ঠান্ডা হাওয়ার জন্য গাড়ির কাচ তুলে দিতে হয় তাঁকে। ঠান্ডা হাওয়ার সঙ্গে কুয়াশাও।
মার্চের প্রথমার্ধে দিনে বেলা বাড়লে গরম, রাত বাড়লেই ঠান্ডা। এই ঠান্ডা-গরমে সর্দি-কাশি আর জ্বরে আক্রান্ত হওয়ার আশঙ্কা চিকিৎসকদের একটা 
বড় অংশের।
হাওয়া অফিসের কর্তাদের একাংশের মতে, সর্বনিম্ন তাপমাত্রা খুব একটা না-বাড়াতেই শীতের আমেজ। শুক্রবার সর্বোচ্চ তাপমাত্রা ৩৪.৫(+২) এবং সর্বনিম্ন ২০.৬(-১) সেলসিয়াস। ঠান্ডার সঙ্গে জলীয় বাষ্প যুক্ত হওয়ার কারণে কুয়াশা। আলিপুর আবহাওয়া দফতরের কর্তা গণেশ দাস বলেন, ‘‘আজ, শনিবার এবং আগামিকাল, রবিবার এমন আবহাওয়াই থাকবে। এ মাসের ১১ তারিখ থেকে পুরোপুরি গরম পড়ার সম্ভবনা।’’
আবহাওয়া দফতর সূত্রের খবর, দিনকয়েক আগে একটি উচ্চচাপ বলয় ছিল। তার জেরেই সর্বনিম্ন তাপমাত্রা কিছুটা বেড়েছিল। কিন্তু তা কয়েকদিন হল সরে গিয়েছে। ফলে আবারও অল্প হলেও নেমেছে সবর্নিম্ন তাপমাত্রা। বৃহস্পতিবার, এদিন যথাক্রমে ১৯ এবং ২০ ডিগ্রি সেলসিয়াসের কাছাকাছি নেমে যায় সর্বনিম্ন তাপমাত্রা। 
গত দু’তিন বছরের এই সময়ের সর্বনিম্ন তাপমাত্রা বিশ্লেষণ করলে দেখা যাবে এই রকমই ছিল। যেমন ২০১৫, ২০১৬, ২০১৭ সালে মার্চে এক এক দিন ২২.৬ থেকে শুরু করে ১৭.৮, ১৭.৪ ডিগ্রি সেলসিয়াস পর্যন্ত নেমেছিল। সেক্ষেত্রে এবার এখনও পর্যন্ত নেমেছে ১৯-২০ ডিগ্রি সেলসিয়াস। 
চিকিৎসকদের একাংশ জানাচ্ছেন, তাপমাত্রার এই ওঠাপড়ায় বিভিন্ন ভাইরাস সক্রিয় হয়। ফলে সর্দি, কাশি, জ্বরের মতো রোগ হতে থাকে। চিকিৎসকেরা বলছেন, এই সময়ে জ্বর হলে প্যারাসিটামল ছাড়া অন্য কোনও ওষুধ না খাওয়াই ভাল। খুব প্রয়োজন হলে চিকিৎসকদের পরামর্শ নিয়ে ওষুধ খাওয়া উচিত।